Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 285/15/8806	Košice, 24.6.2015
EEČ : 2-65-137-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obvinený XXXXX si nesplnil svoju vyživovaciu povinnosť, ktorá mu vyplýva zo Zákona o rodine voči dcére XXXXX, nar. 26.10.1998, pretože za mesiace február,  marec a apríl 2015 neplatil na ňu výživné napriek tomu, že rozsudkom Okresného súdu XXXXX-okolie sp.zn. 9P 195/2013 zo dňa 17.01.2014, ppl. dňa 10.05.2014 mu bola určená výška výživného mesačne sumou 300,-€ k rukám matky XXXXX, pričom za mesiac február 2015 vyplatil len časť výživného a to v sume 50,-€, čím obvinený dlhuje XXXXX, bytom Kechnec 229, okrres XXXXX-okolie, na bežnom výživnom sumu 850,-€,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ Čaňa ČVS: ORP-423/ČA-KS-2015 zo dňa 19.04.2015 bolo vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe ako je to uvedené vo výrokovej časti tohto
uznesenia.  

	V priebehu konania bol vypočutý obvinený XXXXX, ktorý dňa                   01. 06. 2015  pri výsluchu uviedol, že dlžné výživné uhradil v plnej výške.
 
	Svedkyňa XXXXX dňa 18.06.2015 pri výsluchu uviedla, že obvinený jej časť dlhu vyplatil a dlhuje  nevyplatené výživné za dva mesiace.

 V tomto prípade nebola naplnená objektívna stránka uvedeného trestného činu, nakoľko na spáchanie prečinu je potrebné v zmysle zákona najmenej tri mesiace v období dvoch rokov neplniť vyživovaciu povinnosť. 
	
Podľa § 215 ods. 1, písm. h)  Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a) Trestného zákona, trestnosť trestného činu zaniká aj vtedy ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Alexander Chomča
prokurátor